b'\n_START_ARTICLE_\nKahjude v\xc3\xa4hendamine\n_START_SECTION_\nUimastid\n_START_PARAGRAPH_\nUimastite meelelahutuslikul eesm\xc3\xa4rgil tarvitamise valdkonnas rakendatakse kahjude v\xc3\xa4hendamist t\xc3\xb5husa alternatiivina teistele, levinumatele l\xc3\xa4henemistele nagu pakkumise ja n\xc3\xb5udluse v\xc3\xa4hendamine. Paljud kahjude v\xc3\xa4hendamise pooldajad leiavad, et keeluseadused \xc3\xa4hvardavad haigeid inimesi kriminaalkaristusega ja tekitavad sellega kahju, n\xc3\xa4iteks sundides uimstis\xc3\xb5ltlasi ostma teadmata kvaliteediga ja kalleid uimasteid kurjategijatelt. See t\xc3\xb5stab \xc3\xbcleannustamiste ja surmade riski. Veebileht www.erowid.org kogub ja avaldab uimastialast teavet, sh eri uimastite tarvitajate kogemuste kirjeldusi eesm\xc3\xa4rgiga harida (potentsiaalseid) uimastitarvitajaid._NEWLINE_Suurem osa kahjude v\xc3\xa4hendamise algatustest on hariduslikud kampaaniad, asutused v\xc3\xb5i rajatised, mille eesm\xc3\xa4rgiks on v\xc3\xa4hendada narkootikumide tarbimisega seotud kahjusid. 2013. aasta septembris algatati aga Taanis ainulaadne \xc3\xbchiskondlik projekt, mille eesm\xc3\xa4rgiks on v\xc3\xa4hendada keelatud uimastiste kasutamisest johtuvaid rahalisi kohustusi uimastis\xc3\xb5ltlasetele. Michael Lodberg Olsen, kes oli varem aidanud rajada uimastite pruukimise kabinetti, andis teada ajakirja Illegal asutamisest, mida uimastitarvitajad m\xc3\xbc\xc3\xbctavad Kopenhaageni Vesterbro linnaosas ning mille m\xc3\xbc\xc3\xbcgitulud suunatakse narkootikumide ostmisse. Olsen selgitas: "Mitte keegi ei ole lahendanud narkos\xc3\xb5ltuvuse probleemi, seega on parem, et inimesed saavad oma narkootikumide ostmiseks vajaliku raha meilt, mitte l\xc3\xa4bi kuritegevuse ja prostitutsiooni.\n_START_SECTION_\nS\xc3\xbcstlavahetusprogrammid\n_START_PARAGRAPH_\nTeatud illegaalsete narkootikumide tarbimine v\xc3\xb5ib h\xc3\xb5lmata ka s\xc3\xbcstalde kasutamist. M\xc3\xb5nedes piirkondades (nt teatud USA piirkonnad) on s\xc3\xbcstlaid v\xc3\xb5imalik hankida ainult retsepti alusel. Piirkondades, kus s\xc3\xbcstalde k\xc3\xa4ttesaadavus on piiratud, jagavad tihti heroiini ja teiste sarnaste narkootikumide kasutajad omavahel s\xc3\xbcstlaid ja kasutavad neid korduvalt. Selle t\xc3\xb5ttu v\xc3\xb5ivad levida n\xc3\xa4iteks HIV v\xc3\xb5i C-hepatiit, kuna juba kasutatud s\xc3\xbcstlad v\xc3\xb5ivad sisaldada nakatunud verd. Kahjude v\xc3\xa4hendamise meetmete alusel peaksid olema s\xc3\xbcstlad kergesti v\xc3\xb5i v\xc3\xa4hemalti n\xc3\xb5ela- ja s\xc3\xbcstlavahetusprogrammide kaudu k\xc3\xa4ttesaadavad. Kui teha s\xc3\xbcstlad piisavas koguses k\xc3\xa4ttesaadavaks, on HIV-ga nakatumine palju v\xc3\xa4iksem v\xc3\xb5rreldes piirkondadega, kus k\xc3\xa4ttesaadavus on piiratud. Paljudes riikides v\xc3\xb5imaldatakse narkootikumide tarbijatele s\xc3\xbcstlad ja n\xc3\xb5elad tasuta. Teistes riikides peab tarbija selle teenuse eest kas maksma v\xc3\xb5i puhaste s\xc3\xbcstalde ja n\xc3\xb5elte vastutasuks andma \xc3\xa4ra juba kasutatud s\xc3\xbcstlad ja n\xc3\xb5elad (sellest tulenevalt ka nimetus "s\xc3\xbcstlavahetusprogrammid")._NEWLINE_2010. aasta arvustus ei leidnud piisavalt t\xc3\xb5endeid, et s\xc3\xbcstlavahetusprogrammidega suudetaks \xc3\xa4ra hoida C-hepatiidi viiruse edasikandumist. HI-viiruse edasikandumise \xc3\xa4rahoidmise kohta olid andmed ebaselged, samas leiti selged t\xc3\xb5endid, et s\xc3\xbcstlavahetuse programmid suudavad v\xc3\xa4hendada tarbijate endi poolt raporteeritud s\xc3\xbcstimisega kaasnevat riskantset k\xc3\xa4itumist. Mitmetes s\xc3\xbcstlavahetuse programmide hinnangutes on \xc3\xa4ra n\xc3\xa4idatud, et ebaseaduslike narkootikumide tarbimine piirkondades, kus toimivad s\xc3\xbcstlavahetuse programmid, ei ole suurem v\xc3\xb5rreldes teiste piirkondadega. S\xc3\xbcstlavahetusprogrammid on v\xc3\xa4hendanud HIV riski 33% New Havenis ja 70% New Yorgis._NEWLINE_Melbourne\'i eeslinnades Richmondis ja Abbotsfordis on heroiiniga hangeldamine ja heroiini tarbimine kestnud juba pikka aega. Uurimise organisatsioon Burnet Institute (The Burnet Institute) viis aastal 2013 l\xc3\xb5pule uuringu "P\xc3\xb5hja-Richmondi avaliku s\xc3\xbcstimise m\xc3\xb5ju uuring" (North Richmond Public Injecting Impact Study) koost\xc3\xb6\xc3\xb6s Yarra Uimasti ja Tervise Foorumi (Yarra Drug and Health Forum), Yarra linna ja P\xc3\xb5hja-Richmondi munitsipaal tervisekeskusega (North Richmond Community Health Centre). Antud uuring soovitab 24-tunnist ligip\xc3\xa4\xc3\xa4su steriilsele s\xc3\xbcstimisvarustusele t\xc3\xa4nu asjaolule, et ebaseaduslike narkootikumide tarbimine on selles piirkonnas v\xc3\xa4ga laialdaselt levinud, sage ja silmn\xc3\xa4htav. Aastatel 2010\xe2\x80\x932012 toimus neljakordne kasv nende kahe eeslinna kohatult \xc3\xa4ravisatud s\xc3\xbcstimisvarustuse hulgas. 2012. aastal koguti Yarra munitsipaal alal, kuhu hulka kuuluvad ka Richmond ja Abbotsford, 1550 s\xc3\xbcstalt igakuiselt avalikest s\xc3\xbcstlapr\xc3\xbcgikastidest. Aastatel 2011 ja 2012 oli Richmondis kiirabi v\xc3\xa4ljakutsumine heroiini \xc3\xbcledoosi t\xc3\xb5ttu 1,5 korda sagedasm (kokku 336 \xc3\xbcledoosi) kui Melbourne\'i teistes piirkondades. Samuti oli P\xc3\xb5hja-Richmondis narkootikumidega seotud arreteerimiste hulk 3 korda suurem kui osariigi keskmine n\xc3\xa4itaja. Burnet Instituudi (The Burnet Institute) teadurid k\xc3\xbcsitlesid tervishoiu t\xc3\xb6\xc3\xb6tajaid, elanikke ja kohalikke hangeldajaid ja lisaks sellele j\xc3\xa4lgisid narkootikumide hangeldamise ja tarbimise tegevuspaiku P\xc3\xb5hja-Richmondis k\xc3\xb5ige levinumates s\xc3\xbcstimise paikades. 28. mail 2013 avaldas Burnet\' Instituut (The Burnet Institute) soovituse, et \xc3\xb6\xc3\xb6p\xc3\xa4evaringne juurep\xc3\xa4\xc3\xa4s steriilsele s\xc3\xbcstimisvarustusele on vajalik Melbourne\'i Footscray eeslinnas, sest isegi p\xc3\xa4rast 10 aastat j\xc3\xb5ulisi keelumeetmeid areneb uimastite tarvitamise kultuur selles piirkonnas j\xc3\xb5udsalt edasi. Instituudi uuring j\xc3\xb5udis j\xc3\xa4reldusele, et avalik s\xc3\xbcstimine on sage ja kohatult \xc3\xa4ravisatud s\xc3\xbcstimisvarustust leitakse autopakrklatest, parkidest, k\xc3\xb5nni- ja autoteedelt. Samuti on t\xc3\xa4heldatud, et inimesed, kes kasutavaid s\xc3\xbcstlaid narkootikumide tarvitamiseks, murravad lahti s\xc3\xbcstlapr\xc3\xbcgikaste, et taaskasutada \xc3\xa4ravisatud s\xc3\xbcstimisvarustust._NEWLINE_Briti avalik kogu, Rahvuslik Tervise ja Hoolekande Instituut (National Institute for Health and Care Excellence\xc2\xa0(NICE)), tutvustas Aprillis 2014 uue soovituse, mis tulenes noorte inimeste steroidide s\xc3\xbcstimise osakaalu suurenemisest s\xc3\xbcstlavahetuspunktides. 2009. aastal avaldas NICE s\xc3\xbcstlavahetusprogrammide suunised, mille kohaselt ei ole n\xc3\xb5ela- ja s\xc3\xbcstlateenused soovitatavad alla 18-aastastele. Organisatsiooni direktor Professor Mike Kelly kommenteeris, et tegelikult hakkasid s\xc3\xbcstlavahetuspunkte k\xc3\xbclastama sihtr\xc3\xbchmaga v\xc3\xb5rreldes hoopis teistsugused inimesed. Uuendatud suunistes soovitab NICE kiiresti suurenevale steroidide kasutajar\xc3\xbchmale just neile suunatud teenuseid ja et ka alla 18-aastastele inimestele on vaja pakkuda steriilseid s\xc3\xbcstimisvahendeid. Sellised soovitused tulid esmakordselt NICE poolt p\xc3\xa4rast teateid, mille kohaselt 15-aastased noored s\xc3\xbcstivad steroide sooviga arendada oma lihaseid.\n_START_SECTION_\nSuunatud ja madala l\xc3\xa4vega esmase tervishoiu keskused\n_START_PARAGRAPH_\nN\xc3\xb5ela- ja s\xc3\xbcstlavahetusprogrammid ning opiaatasendusravikeskused pakuvad teatud juhtudel ka esmaseid tervishoiuteenuseid. Sellised keskused on tuntud kui suunatud esmase tervishoiukeskused, kuna nende peamiseks sihtr\xc3\xbchmaks on uimasteid s\xc3\xbcstivad isikud. Neid nimetatakse ka madala l\xc3\xa4vega tervishoiukeskusteks, kuna nad v\xc3\xa4hendavad levinud piiranguid, millega kliendid silmitsi seisavad, kui nad otsivad juurdep\xc3\xa4\xc3\xa4su harjumusp\xc3\xa4rastele tervishoiukeskustele. Et saada ligip\xc3\xa4\xc3\xa4su steriilsetele s\xc3\xbcstimistarvikutele k\xc3\xbclastavad tarbijad tihti n\xc3\xb5ela- ja s\xc3\xbcstlavahetuse keskuseid. Farmakoteraapia saamiseks (n\xc3\xa4iteks metadoon, buprenophiin) k\xc3\xbclastatakse opiaatasendusravikeskusi. Neid sagedasi visiite kasutatakse v\xc3\xb5imalusena pakkuda tarbijatele vajaminevaid tervishoiuteenuseid. Sellistel suunatud keskustel on potentsiaali leevendada seniseid barj\xc3\xa4\xc3\xa4re, mis takistavad tarbijatel traditsiooniliste tervishoiuteenuste kasutamist. K\xc3\xa4ttesaadavate ja vastuv\xc3\xb5etavate teenuste korraldus, mis vastab rahvastiku vajadustele, on v\xc3\xa4\xc3\xa4rtuslik \xe2\x80\x93 see v\xc3\xa4hendab s\xc3\xb5ltuvust erakorralise meditsiini mittesobivatest ja ebaefektiivsetest teenustest.\n_START_SECTION_\nTurvalised s\xc3\xbcstimispunktid\n_START_PARAGRAPH_\nTurvalised s\xc3\xbcstimispunktid (Safe injection sites\xc2\xa0(SIS)) v\xc3\xb5i uimastitarvitamistoad\xc2\xa0(Drug consumption rooms\xc2\xa0(DCR)) on seaduslikud ja meditsiinilise j\xc3\xa4relevalve all tegutsevad asutused. Nende eesm\xc3\xa4rgiks on v\xc3\xa4hendada avalikus ruumis uimastite tarbimisest tekkivat \xc3\xbcldsuse h\xc3\xa4irimist ja pakkuda uimastitarvitajatele h\xc3\xbcgieenilist ja stressivaba keskkonda._NEWLINE_Sellist t\xc3\xbc\xc3\xbcpi asutused pakuvad steriilseid s\xc3\xbcstimisvahendeid, informatsiooni uimastite ja elementaarse tervishoiu kohta, suunamisi raviasutustesse ja juurdep\xc3\xa4\xc3\xa4su meditsiini t\xc3\xb6\xc3\xb6tajatele. M\xc3\xb5ned pakuvad veel lisaks ka n\xc3\xb5ustamist, h\xc3\xbcgieenialaseid ja taolisi teenuseid kindla t\xc3\xb6\xc3\xb6- ja elukohata inimestele. Enamus programmidest on ebaseaduslike uimastite m\xc3\xbc\xc3\xbcgi ja ostmise keelustanud. Paljude programmide jaoks on vaja isikut\xc3\xb5endit. Osad programmid pakuvad juurdep\xc3\xa4\xc3\xa4su teenustele ainult kohalikele elanikele ja s\xc3\xa4testavad muidki kitsendusi, n\xc3\xa4iteks n\xc3\xb5ude olla s\xc3\xbcstiv uimastitarvitaja. Euroopas aga on enamasti ainukeseks n\xc3\xb5udeks, et programmis osaleja tarvitab uimasteid s\xc3\xbcstla abil.'